LV Eiropas Savienības Oficiālais Vēstnesis L 92/26

PADOMES ĪSTENOŠANAS LĒMUMS

(2012. gada 26. marts),

ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

(2012/181/ES)

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,

ņemot vērā Eiropas Komisijas priekšlikumu,

tā kā:

(1) Vēstulē, kas Komisijā reģistrēta 2011. gada 30. augustā, Rumānija lūdza atļauju ieviest īpašu pasākumu, atkāpjoties no Direktīvas 2006/112/EK 287. panta 18. punkta, lai piešķirtu nodokļa atbrīvojumu nodokļa maksātājiem, kuru gada apgrozījums nav lielāks par EUR 65 000 ekvivalentu valsts valūtā pēc valūtas maiņas kursa, kas bija spēkā dienā, kad Rumānija pievienojās Eiropas Savienībai. Ar šo pasākumu minētos nodokļa maksātājus atbrīvotu no dažām vai visām pievienotās vērtības nodokļa (PVN) saistībām, kas minētas Direktīvas 2006/112/EK XI sadaļas 2. līdz 6. nodaļā.

(2) Saskaņā ar Direktīvas 2006/112/EK 395. panta 2. punkta otro daļu Komisija ar 2011. gada 8. novembra vēstuli informēja pārējās dalībvalstis par Rumānijas lūgumu. Komisija 2011. gada 9. novembra vēstulē paziņoja Rumānijai, ka tās rīcībā ir visa informācija, kas vajadzīga, lai izvērtētu lūgumu.

(3) Saskaņā ar Direktīvas 2006/112/EK XII sadaļu dalībvalstīm jau ir pieejama īpaša shēma mazajiem uzņēmumiem. Ar šo pasākumu izdara atkāpi no Direktīvas 2006/112/EK XII sadaļas vienīgi tiktāl, ciktāl saskaņā ar shēmu nodokļa maksātāju gada apgrozījuma robežvērtība ir augstāka par EUR 35 000 robežvērtību, kas Rumānijai ir atļauta saskaņā ar Direktīvas 2006/112/EK 287. panta 18. punktu.

(4) Augstāka robežvērtība mazajiem uzņēmumiem paredzētajā īpašajā shēmā ir vienkāršošanas pasākums, jo tā var ievērojami samazināt PVN saistības mazākiem uzņēmumiem, vienlaikus minētā īpašā shēma nodokļa maksātājiem ir fakultatīva. Kopumā paredzams, ka pasākums uzlabos vispārējo PVN saistību izpildes līmeni.

(5) Komisija 2004. gada 29. oktobra priekšlikumā direktīvai, ar ko groza Padomes Direktīvu 77/388/EEK, lai vienkāršotu pievienotās vērtības nodokļa saistības, iekļāva noteikumus, kuru mērķis ir atļaut dalībvalstīm palielināt PVN atbrīvojuma shēmas gada apgrozījuma robežvērtību līdz EUR 100 000 vai līdz šīs summas ekvivalentam attiecīgās valsts valūtā, un noteica, ka šo robežvērtību katru gadu var atjaunināt. Rumānijas lūgums atbilst šim priekšlikumam.

(6) Pasākums neietekmē Savienības pašu resursus, ko veido PVN, un ietekme uz Rumānijas iekasēto nodokļu ieņēmumu kopapjomu galapatēriņa posmā ir nenozīmīga,

IR PIEŅĒMUSI ŠO LĒMUMU.

1. pants

Atkāpjoties no Direktīvas 2006/112/EK 287. panta 18. punkta, Rumānijai atļauj piešķirt atbrīvojumu no PVN nodokļa tiem nodokļa maksātājiem, kuru gada apgrozījums nav lielāks par EUR 65 000 ekvivalentu valsts valūtā pēc valūtas maiņas kursa, kas bija spēkā dienā, kad tā pievienojās Eiropas Savienībai.

2. pants

Šis lēmums stājas spēkā tā paziņošanas dienā.

To piemēro līdz dienai, kad stājas spēkā direktīva, ar ko groza gada apgrozījuma summu robežvērtības, līdz kurām nodokļa maksātāji var saņemt atbrīvojumu no PVN, vai līdz 2014. gada 31. decembrim atkarībā no tā, kura diena ir agrāk.

3. pants

Šis lēmums ir adresēts Rumānijai.

Briselē, 2012. gada 26. martā Padomes vārdā – priekšsēdētājs N. WAMMEN

(1) OV L 347, 11.12.2006., 1. lpp.